Nur Kasih

Nur Kasih ialah sebuah drama televisen yang ditayangkan pada setiap hari Jumaat di Slot Zehra TV3, mulai 29 Mei 2009 hingga 27 November 2009. Drama arahan Kabir Bhatia dan Faisal Ishak ini dibintangi oleh Fizz Fairuz, Remy Ishak, Tiz Zaqyah, Sharifah Sofia, Dato' Jalaluddin Hassan dan Liza Othman.

Siri TV Nur Kasih adalah antara siri drama televisyen buatan tempatan yang paling cemerlang dalam sejarah televisyen Malaysia kerana mencatat perkadaran penontonan yang dikatakan luar biasa, iaitu sekitar empat juta penonton secara purata (rujuk bahagian Sambutan), padahal. Kejayaan besar siri ini juga disusuli oleh filem yang sama tajuknya yang berkisahkan penyambungan "lapan tahun kemudian" semenjak kisah drama.

Sinopsis
Mengisahkan dua beradik, Aidil dan Adam, yang mempunyai perwatakan yang sangat berbeza. Aidil seorang anak yang akur kepada segala perintah ibu bapanya, penyabar dan cukup menyayangi adiknya. Dia mengambil jurusan undang-undang di Universiti Al-Azhar, Mesir dan bercita-cita untuk menjadi seorang peguam syariah. Adam pula hidup dalam suasana yang penuh eksotik di Australia, mengambil jurusan seni bina dan bercita-cita besar untuk membuka firma seni bina sendiri di Sydney. Adam seorang yang berdikari dan tegas dalam setiap keputusan yang diambil dalam hidupnya.

Ternyata anak-anak Ustaz Hassan dan Hajjah Khadijah ini sama-sama berjaya dalam pelajaran tetapi hanya seorang yang mendapat kepercayaan penuh oleh ibu bapa sendiri. Ustaz Hassan berkawan baik dengan imam kampung, Ustaz Abu Bakar, yang mempunyai dua orang anak perempuan, Nur Amina dan Siti Sarah. Nur seorang pelajar terbaik di kampungnya dan bercita-cita tinggi untuk melanjutkan pelajaran ke peringkat universiti. Malangnya keluarga Nur tidak mampu untuk menanggung perbelanjaan tetapi dia tetap berusaha untuk memohon pinjaman dan biasiswa tetapi malang tetap menimpa apabila dia menerima kunjungan peminangan Ustaz Hassan.

Ustaz Hassan bertanya kepada Aidil siapakah wanita pilihannya untuk dijadikan isteri. Aidil tanpa berfikir panjang terus menyatakan minatnya terhadap Nur Amina. Tetapi keputusan yang diambil Ustaz Hassan semasa hari peminangan mengejutkan keluarganya kerana dia memutuskan Adam untuk memperisterikan Nur Amina, bukan Aidil. Walaupun kecewa, Aidil tetap bersabar dan memahami niat baik ayahnya yang cuba untuk menolong Adam. Aidil yang sangat mengambil berat tentang adiknya sentiasa memberi nasihat untuk tidak melawan kehendak ibu dan ayahnya yang semakin tenat serta tidak mensia-siakan isteri dan perempuan seperti Nur Amina.

Masa berlalu… Dengan berbekalkan perasaan sedih kerana kehilangan seorang ayah dan gadis yang dicintai, Aidil tetap meneruskan kehidupannya sebagai seorang peguam di mahkamah negeri. Adam pula berhijrah kembali ke Australia untuk meneruskan pengajian dan berjumpa dengan kekasih hati, Katrina. Nur ditinggalkan dan hidup dalam penipuan terhadap ibu bapanya yang mempercayai dia mengikut suami berhijrah ke Australia walhal kini hidup sendirian di Kuala Lumpur. Tetapi ini tidak menjadikan penghalang baginya untuk memegang segulung ijazah dalam jurusan seni bina di salah sebuah universiti terkemuka di Kuala Lumpur.

Oleh kerana terlalu gah dengan kehidupan di negara orang, arwah ayah dipersoalkan, ibu di kampung dilupakan, isteri sendiri diabaikan. Pelbagai masalah yang dilakukan oleh Adam tanpa menyedari akibatnya yang akan memakan diri sendiri. Adam tetap mengamalkan tabiat buruknya yang cukup untuk memesongkan diri dari agama. Dan kerana nafsu, dia berkahwin dengan Katrina tanpa memberitahu hal sebenar tentang isteri yang telah dibiarkan. Segalanya berubah apabila kemalangan tragik berlaku yang melibatkan Adam dan Katrina.

Pelakon

Pelakon utama

Aidil bin Hassan (Fizz Fairuz)
Aidil merupakan seorang lelaki yang menjadi impian setiap gadis untuk menjadi isterinya. Aidil mempunyai keperibadian yang tinggi dan sangat bertanggungjawab. Aidil juga adalah seorang anak dan abang yang sangat mengutamakan keluarga dan sanggup mengetepikan kebahagiaan diri sendiri demi untuk keluarganya. Anak kelahiran Sabak Bernam ini bercita-cita untuk membela nasib mereka yang tertindas dengan menjadi seorang peguam syariah. Lulusan jurusan ijazah sarjana muda syariah dari Universiti Al-Azhar, Cairo ini berpegang kepada prinsip "bekerjalah untuk duniamu seolah kamu hidup selamanya, dan bekerjalah untuk akhiratmu seolah kamu mati esok." Aidil mempunyai pengetahuan yang luas di dalam bidang agama. Aidil seorang yang taat kepada wanita yang dicintainya suka bermain bola dan melayari internet disamping gemar membaca buku. Walaupun Aidil sangat menyayangi Nur Amina, Aidil tetap merelakan Adam untuk memperisterikan Nur Amina. Pada Aidil wasiat terakhir Ustaz Hassan lebih penting daripada perasaannya terhadap Nur Amina.

Adam bin Hassan (Remy Ishak)
Adam merupakan anak kedua kepada pasangan Ustaz Hassan dan Ustazah Khatijah. Dengan ketinggian 5’9” dan berat 73kg Adam sangat diminati oleh gadis-gadis dikampungnya. Lelaki berbintang Aries dilahirkan pada 7 April ini semasa kecil suka memberontak dan tidak mendengar kata ibu bapanya. Dia gemar berfoya-foya tetapi setia terhadap teman wanitanya yang bernama Katrina. Walaupun Adam nakal tetapi dia mempunyai cita-cita yang tinggi di dalam hidupnya. Adam yang ingin membuka sebuah firma arkitek sedang melanjutkan pelajaran di peringkat sarjana di University of Sydney, Australia. Walaupun Adam dibesarkan di dalam keluarga yang kuat kepada pegangan agama, Adam merupakan seorang yang panas baran, sombong dan bongkak. Dia juga tidak menghiraukan kata-kata nasihat ibu bapanya. Adam suka bertindak mengikut kata hatinya dan sangat berdikari dalam menjalani kehidupan seharian. Meminati sukan bola sepak dan seni bina yang unik, Adam sangat berkeyakinan dan tiada siapa yang dapat menghalang cita-citanya. Walaupun Adam tidak rapat dengan ayahnya, Adam tetap menghormati ibunya dan makanan kegemarannya adalah sambal udang yang dimasak oleh ibunya.

Nur Amina binti Abu Bakar (Tiz Zaqyah)
Nur Amina merupakan pelajar ijizah sarjana muda di Universiti Islam Antarabangsa Malaysia di dalam bidang senibina bercita-cita untuk menjadi seorang arkitek wanita yang berjaya. Gadis yang dibesarkan di Tanjung Karang, Selangor ini ingin membina sebuah bangunan yang bercirikan Islam apabila dia tamat pengajian kelak. Gadis yang dilahirkan pada 2 Mac dan mempunyai ketinggian 5’3 ini suka berahsia dan sangat bersemangat apabila melakukan sesuatu kerja. Di samping sifat kerajinannya yang suka mentelaah, Nur juga gemar melukis. Apa sahaja ciptaan Allah yang dirasakan cantik akan Nur lukis. Di samping rakan-rakannya Nur dikenali sebagai seorang yang sangat baik dan sering dijadikan ‘role model’ dikalangan rakan-rakanya. Sifat hormat terhadap orang tua dan sabar dalam menghadapi segala masalah menjadikan Nur sangat disenangi. Sikap sanggup berkorban demi orang yang tersayang membuatkan Nur merupakan anak yang paling disayangi oleh pasangan Imam Abu Bakar & Mak Ani. Nur sangat berpegang teguh kepada prinsip tiada kejayaan tanpa rintangan, tiada kebahagiaan tanpa kesedihan.

Katrina Anne Carlson (Sharifah Sofia)
Katrina dikenali sebagai seorang yang sangat sosial dan suka berkunjung ke kelab malam. Gadis kelahiran Sydney, Australia ini sedang melanjutkan pelajaran di University of Sydney, Australia di dalam bidang sastera. Katrina sangat menyayangi Adam dan sanggup melakukan apa sahaja untuk Adam. Katrina sentiasa menjadi penasihat kepada Adam apabila Adam menghadapi masalah. Sikap penggoda, romantik dan manja pada Katrina yang membuatkan Adam tertarik kepadanya. Apabila tamat belajar Katrina ingin menjadi pensyarah.

Episod

Sambutan
Drama Nur Kasih terbukti sebagai salah sebuah drama Melayu yang paling diminati ramai pada tahun 2009, boleh dikatakan juga sepanjang zaman, kerana dilaporkan mencapai 3.9 juta penonton (53.9 peratus penonton Malaysia) sepanjang tayangannya di TV3, apatah lagi ditonton lebih 28 juta kali di kemudahan Catch-Up TV di laman web TV3. Episod terakhirnya mencatat menerima kadar penontonan (berpandukan kepada penonton berumur 4 tahun keatas) sebanyak lebih 4.1 juta (19 TVR) atau 59% dari peratusan penonton yang menonton pada 27 November, 2009, Jumaat dari jam 9.00 hingga 10.00 malam, hasil kajian AGB Nielsen Media Research.

Atas sambutan luar biasa yang diterima oleh drama ini, TV3 mengambil langkah mengulang tayang siri ini tanpa iklan, pada 7.25 malam Selasa hingga Jumaat mulai 3 November hingga 16 Disember (slot 35 minit), walaupun tayangan pertamanya belum berkesudahan, inipun juga berupaya mencecah hampir 2 juta penonton.

Menarik lagi, siri Nur Kasih terdapat dalam bentuk set DVD edaran Juita Viden yang boleh ditempah oleh para peminat dengan menghantar borang pesanan yang terdapat dalam akhbar Harian Metro, atau di laman web rasmi Nur Kasih untuk masa yang terhad.

Pencapaian cemerlang drama Nur Kasih telah mencetuskan niat pengarahnya Kabir Bhatia untuk menyambung jalan ceritanya dalam bentuk filem pawagam. "Kami hanya memikirkan untuk membuat filem memandangkan cerita ini mendapat sambutan yang hebat. Oleh itu, saya tidak terfikir untuk membuat drama Nur Kasih musim kedua," jelasnya.

Mengikut tinjauan Gua Paling Hangat 2009, drama Nur Kasih mendapat 70% undian pengunjung untuk mengungguli kategori "Drama Paling Top".

Anugerah dan pencalonan

Rujukan

Pautan luar
 Laman web rasmi

Rancangan TV3
Siri drama televisyen Malaysia
Drama Melayu 2009
Drama Melayu 2010
Drama arahan Kabir Bhatia
Drama arahan Faisal Ishak
2010